Първан Драганов
Първан Драганов Драганов е български офицер, дипломат и политик.

Близък сътрудник на цар Борис III, той е посланик в Германия при влизането на България във Втората световна война, а през лятото на 1944 г. за кратко е външен министър в правителството на Иван Багрянов.

Екзекутиран от комунистическия режим на 1 февруари 1945 г.

Биография 
Първан Драганов е роден на 4 февруари (23 януари стар стил) 1890 г. в Лом. Завършва Военното училище в София през 1909 г., а след това и военна академия в Германия.

По време на Балканските войни (1912 – 1913) Драганов е командир на батарея в 4-ти артилерийски, след което служи в 1-ви артилерийски, а през Първата световна война (1915 – 1918) е командир на батарея и отделение в 11-и артилерийски полкове. След края на войната е назначен на служба в Двореца като офицер от свитата на цар Борис III, като от 1920 до 1932 г. е негов флигеладютант. От 1932 до 1934 г. е военен аташе в Берлин. След завръщането си в България за кратко е началник-щаб на Четвърта военноинспекционна област (1934) и началник на Учебния отдел в Щаба на войската (1934 – 1935).

През 1935 г. Драганов се уволнява от армията и за кратко е съветник в българската легация в Париж. След това е пълномощен министър във Виена (1936 – 1938) и Берлин (1938 – 1942). През този период България се присъединява към Тристранния пакт и обявява война на Съединените щати и Великобритания. Въпреки това самият Драганов остава резервиран към свързването на България с Германия. От 1942 г. до 1 юни 1944 г. Първан Драганов е пълномощен министър в Мадрид, след което е включен в кабинета на Иван Багрянов като министър на външните работи и изповеданията, на който пост остава до 2 септември същата година.

След Деветосептемврийския преврат през 1944 г. е осъден на смърт от Народния съд и е екзекутиран на 1 февруари 1945 г. Присъдата е отменена през 1996 г. с Решение №172 на Върховния съд. Негови спомени, документи и снимки се пазят в Централен държавен архив – Ф. 416к, 1 опис, 134 а.е.

Военни звания 
 Подпоручик (22 септември 1909)
 Поручик (22 септември 1912)
 Капитан (1 октомври 1915)
 Майор (1 април 1919)
 Подполковник (6 май 1923)
 Полковник (15 май 1930)

Бележки

Източници 
 
 БургасГайд – Календар на събитията
 Министерство на външните работи 

Български полковници
Български военни дейци от Балканските войни
Български военни дейци от Първата световна война
Министри на външните работи на България
Български политици (1918 – 1945)
Двадесет и девети випуск на Националния военен университет „Васил Левски“
Родени в Лом
Починали в София
Посланици на България в Германия
Посланици на България в Испания
Посланици на България в Австрия
Жертви на Народния съд
Български военни аташета в Германия
Носители на орден „Свети Александър“
Носители на орден „За храброст“ IV степен
Подсъдими по процеса на Първи състав на Народния съд